Aqua-vokalist Lene Nystrøm: – Fikk panikkanfall på scenen 
Takker for fansens støtte etter at konserten i Perth i Australia ble avbrutt i 50 minutter. Det danske bandet med norske Lene Nystrøm (50) som frontfigur startet Australia-turneen sin i Perth denne uken. Bandet spiller i Adelaide lørdag før de tar turen til Albany Creek, og storbyene Melbourne og Sydney.  Radioprodusenten Shelby Brady var på konserten. Hun forteller i podcasten «Pete & Kymba» om hva som skjedde. Hun sier de kom på scenen klokken 21, og at noe skjedde etter første låt, 2000-hiten «Cartoon Heroes».  – Sangeren tok ut og inn headsettet, det så ikke ut som noe stort. Så går hun av scenen, og en av de andre prøver å gi mikrofonen til fans for å synge. Men hun er ikke der. Det er merkelig, og ingen skjønner hva som skjer, forteller produsenten.  Så sier hun at bandet melder at de har lydproblemer, går ut og sier de vil komme tilbake etter åtte minutter.  – Det var ikke åtte minutter. Det var en time, mener Brady.  Nystrøm kom så tilbake i andre klær – pyjamasbukse og t-skjorte – enn kostymet hun forlot scenen i, noe flere har postet bilder av i sosiale medier. Videre sier Brady at Nystrøm gråt mens hun satt på scenen. Likevel fortsatte popstjernen å opptre for fansen.  Aqua-manager Anders Nørgaard sier til VG at Lene Nystrøm fikk et panikkanfall, og at bandet var borte fra scenen i ca. 50 minutter. – Hun fikk et panikkanfall på scenen. – Hvordan går det med henne nå?  – Det går bra.  Oppdatering: Noen timer etter at VG publiserte denne saken, uttaler Nystrøm seg om episoden selv, på Instagram. – Torsdag kveld i Perth, fikk jeg et panikkanfall på scenen, skriver hun. – Hvis du har opplevd angst, forstår du den intense fysiske og mentale kampen det innebærer. Vider melder Nystrøm at det var uaktuelt for henne ikke å fullføre åpningskonserten på deres første Australia-besøk på fem år. Hun takker fansen for å ha heiet henne tilbake på scenen – og de to Aqua-kollegene og turnécrewet. – Min kjærlighet og takknemlighet overfor dere kjenner ingen grenser. Flere ønsker Nystrøm god bedring etter konserten, på Aquas Instagram.  – Dere var fantastiske i går. Jeg elsker at dere var så ekte. Vi er alle mennesker og er her for å hjelpe hverandre, skriver en.  En annen melder: – Håper du er bra i dag, Lene. Du er en fantastisk person.  I kommentarfeltet gir flere sin støtte og sier at det var synd dette skjedde. – De er mennesker og noen ganger kan sånt skje med hver og en av oss. Så ja, det er utrolig fint at fansen deler kjærlighet og støtte. Det er veldig bra, sier manageren. – Vil turneen fortsette som planlagt?  – Ja, det blir ingen avlysninger, avslutter Nørgaard.  Aqua har fått en solid oppsving etter at deres 1997-monsterhit «Barbie Girl» ble benyttet tungt i Nicki Minaj/Ice Spice-slageren «Barbie World» i 2023 – lydspor fra kinosuksessen «Barbie». Aqua og de to rapperne ble dobbelt Grammy-nominert for låten – og var i noen minutter utropt som vinnere av den ene prisen, før Grammy endret på dette. Prisutdelingens ansvarlige uttalte til VG i etterkant at feil tweet gikk ut. «Barbie Girl» passerer en halv milliard på Spotify om få dager. «Barbie World» har 440 millioner avspillinger på strømmetjenesten.
Danske bandet Aqua, med norske Lene Nystrøm, startet sin Australia-turné i Perth. Konserten ble avbrutt i 50 minutter etter at Nystrøm ifølge Aquas manager fikk et panikkanfall. Bandet takker fansen for støtten og lover at turneen vil fortsette som planlagt. Mange støtter og ønsker Nystrøm god bedring på sosiale medier etter hendelsen.